Page:Gospel of Saint John in West-Saxon.djvu/115

, 41] Sunu bēo ūpp āhafen? hwæt ys þēs mannes Sunu?

35. Þā cwæð sē Hǣlend, Nū gȳt ys lȳtel lēoht on ēow. Gāþ þā hwile þe gē lēoht habbað, þæt þȳstro ēow ne befōn; sē þe gǣð on þȳstro, hē nāt hwyder hē gǣð.

36. Þā hwīle þe gē lēoht habbon, gelȳfað on lēoht, þæt gē sȳn lēohtes bearn. Ðās þing sē Hǣlend him sǣde, and ēode and bedīglode hine fram him.

37. Đā hē swā mycele tācn dyde beforan him, hī ne gelȳfdon on hyne:

38. þæt ðæs wītegan word Isaias wǣre gefylled þā hē cwæð, Drihten, hwā gelȳfde þæs þe wē gehȳrdon? and hwām wæs Drihtnes strencð geswutelod?

39. For þī hī ne mihton gelȳfan, for þām Isaias cwæþ eft,

40. Hē āblende hyra ēagan, and āhyrde hyra heortan; þæt hī ne gesēon mid hyra ēagon, and mid hyra heortan ne ongyton, and sȳn gecyrrede, and ic hig gehǣle.

41. Isaias sǣde ðās þing þā hē geseah hys wuldor, and spræc be him.